section_heading: O klubu
paragraph_text: Hercegovac je osnovan 1935. godine. Glavna dva osnivača su bila Miro Popara i Halid Čomić, koji su imali organizacijsku podršku Komunističke partije Jugoslavije (KPJ). Zbog povezanosti s djelovanjem KPJ, klub 1940. godine dobiva zabranu djelovanja. Obnavlja se 1945. godine i dobiva ime po osnivaču Miri Popari, koji je postao narodni heroj u Drugom svjetskom ratu. 1947. godine klub ponovno dobiva naziv "Hercegovac". Klub se natječe u ligama na području Hercegovine. 1952. godine dotadašnja Oblasna liga Hercegovine postaje Podsavezna liga Mostar. "Hercegovac" je prvak Podsavezne lige 1964. godine i ulazi u Hercegovačku zonu. U sezoni 1970./71. su doprvaci Hercegovačke zone, koja je tada bila liga trećeg stupnja. Do početka 1990.-ih, odnosno rata u BiH, klub je uglavnom član Regionalne lige BiH - Jug i Međuopćinske lige Mostar. <br> Od sezone 1995./96. klub je član Druge lige Republike Srpske. Prvak je južne skupine u sezoni 2003./04. i ulazi u Prvu ligu Republike Srpske u kojoj igra samo u sezoni 2004./05., kada ispada iz nje. Narednih godina klub je član Druge lige RS i Regionalne lige RS - Jug. Od sezone 2015./16. klub se ne natječe sa seniorima, nego djeluju mlađe selekcije. <br> Klupske boje su bijela i plava.